<classify> Mabingwa wa Tanzania Bara Yanga wameipiku Simba katika mbio za kumsajili kiungo mahiri wa pembeni Deus Kaseke aliyekuwa akizisumbua timu hizo zilipokutana na Mbeya City.Kwa mujibu wa taarifa kutoka kwa mmoja wa viongozi wa Yanga ambaye hakupenda kutajwa jina lake, mchezaji huyo amemwaga wino kuichezea timu hiyo kwa miaka miwili.Mbali na Simba, mchezaji huyo pia alikuwa akiwindwa vikali na washindi wa pili wa Ligi Kuu Tanzania Bara Azam FC. Baada ya kumkosa Kaseke, Simba imeangukia kwa kiungo mwingine wa Mbeya City Peter Mwalyanzi,ambaye msimu ujao atavaa jezi za rangi nyekundu na nyeupe.Mwalyanzi aliyekuwa mmoja wa wachezaji tegemeo wa Mbeya City,imeelezwa kuwa naye alisaini mkataba wa miaka miwili wa kuichezea timu hiyo yenye maskani yake Msimbazi jijini Dar es Salaam.Mchezaji huyo amemwaga wino mbele ya Mwenyekiti wa Kamati ya Usajili ya Simba, Zacharia Hans Poppe, Makamu wake Kassim Dewji na Mjumbe Collins Frisch.Hili ni pigo kubwa kwa Mbeya City kwani Kaseke na Mwalyanzi walikuwa nguzo klabuni hapo na bado kuna taarifa za wachezaji wengine kutimka.Kwa upande wa Kaseke, yeye alisaini mkataba huo wa miaka miwili mbele ya Katibu Mkuu, Dk Jonas Tiboroha na Mjumbe wa Kamati ya Utendaji, Isaac Chanji.Taarifa hizo zilieleza kuwa, Kaseke anatua Yanga kama mchezaji huru baada ya kumaliza mkataba wake na timu hiyo ya Mbeya aliyoichezea kwa takribani miaka minne.Yanga wamemsajili Kaseke ili kuziba pengo lililoachwa wazi na mshambuliaji wake Mrisho Ngassa alijiunga na timu ya Afrika Kusini ya Free State Stars.Kabla ya mchezaji huyo kumwaga wino Yanga, kulikuwa na mchuano mkali kati yao na watani wao wa jadi, ambapo kila mmoja alikuwa akitaka kumsajili mchezaji huyo na hatimaye ametua Jangwani.  <topic>: MICHEZO 